ANDIJON DAVLAT UNIVERSITETIDA KADRLAR TAYYORLASh TUZILMASINI TAKOMILLAShTIRISh TOʻGʻRISIDA
(resolution, 2021-02-22)

Andijon viloyatida yuqori malakali mutaxassislar — xorijiy tillar oʻqituvchilari tayyorlashni tashkil etishni takomillashtirish va sifatini oshirish, buning uchun zamonaviy talablarga javob beradigan zarur oʻquv va moddiy-texnik bazani tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligining Andijon davlat tillar pedagogika institutini tugatish va uning negizida Andijon davlat universitetining xorijiy tillar fakultetini tashkil etish toʻgʻrisidagi taklifi qabul qilinsin. 2. Belgilansinki: tugatilayotgan Andijon davlat tillar pedagogika institutining 1-ilovaga muvofiq binolari va inshootlari, shuningdek boshqa mol-mulki va aktivlari Andijon davlat universiteti balansiga beriladi; tugatilayotgan Andijon davlat tillar pedagogika institutining oʻqiyotgan talabalari kontingenti Andijon davlat universitetining xorijiy tillar fakulteti tarkibiga oʻtkaziladi. 3. Andijon davlat tillar pedagogika institutini tugatish va uning negizida Andijon davlat universitetining xorijiy tillar fakultetini tashkil etish boʻyicha 2-ilovaga* muvofiq tarkibda Komissiya tashkil etilsin (keyingi oʻrinlarda Komissiya deb ataladi). Komissiya (U.N.Tashkenboyev) bir oy muddatda: qonun hujjatlarida belgilangan tartibda Andijon davlat tillar pedagogika institutini tugatish bilan bogʻliq chora-tadbirlar kompleksini amalga oshirsin; oʻquv, laboratoriya va yordamchi boʻlinmalarning tarkibi va tuzilmasini qayta koʻrib chiqsin, universitet faoliyatida, shu jumladan uning binolari va inshootlaridan foydalanish masalalarida bir-birini takrorlash va parallelizmni bartaraf etishni nazarda tutsin; Oʻzbekiston Respublikasi Davlat mulki qoʻmitasi bilan birgalikda tugatilayotgan Andijon davlat tillar pedagogika institutining binolari, inshootlari, mol-mulki va aktivlari belgilangan tartibda Andijon davlat universiteti balansiga berilishini taʼminlasin. 4. Oʻzbekiston Respublikasi Oliy va oʻrta maxsus taʼlim vazirligi ikki oy muddatda: Andijon davlat universitetining tashkiliy tuzilmasi va ustaviga zarur oʻzgartirishlar kiritsin; Andijon davlat universitetining boshqaruv, xizmat koʻrsatuvchi, texnik va oʻquv-yordamchi xodimlari soni va tarkibini qonun hujjatlarida belgilangan normalarga muvofiqlashtirsin; Andijon davlat universitetining yangidan tashkil etilayotgan xorijiy tillar fakulteti uchun eng malakali, shu jumladan tugatilayotgan Andijon davlat tillar pedagogika institutining professor-oʻqituvchilari tarkibidan pedagog kadrlarni tanlov asosida sifatli tanlab olsin. Andijon davlat tillar pedagogika instituti huzuridagi 1 va 2-akademik litseylar Andijon davlat universiteti huzuridagi 4 va 5-akademik litseylar deb qayta nomlasin; Oʻzbekiston Respublikasi Mehnat va aholini ijtimoiy muhofaza qilish vazirligi bilan birgalikda Andijon davlat tillar pedagogika instituti tugatilishi munosabati bilan boʻshab qoladigan xodimlarni belgilangan tartibda ishga joylashtirish chora-tadbirlarini koʻrsin. 5. Oʻzbekiston Respublikasi Oliy va oʻrta maxsus taʼlim vazirligi ikki oy muddatda Andijon davlat universitetini rivojlantirish dasturini ishlab chiqsin hamda Taʼlim, sogʻliqni saqlash, ijtimoiy muhofaza, axborot tizimlari va telekommunikatsiyalar masalalari kompleksi bilan kelishgan holda tasdiqlasin. Dasturda quyidagilar nazarda tutilsin: universitetda oʻquv-tarbiya jarayoni sifatini taʼminlash, shu jumladan ilgʻor axborot va pedagogika texnologiyalarini joriy etish, masofadan turib oʻqitish shakllari elementlarini rivojlantirish uchun shart-sharoitlar (texnik, dasturiy, metodik shart-sharoitlar) yaratish, shu jumladan mamlakatimiz va xorijning yetakchi oliy taʼlim muassasalarining oʻqituvchilari maʼruza oʻqishi yoʻli bilan taʼminlash; universitetda har tomonlama kamol topgan shaxsni tarbiyalashni, yuqori professionalizmni, ijtimoiy va shaxsiy faollikni taʼminlaydigan maʼnaviy-axloqiy ishlarni tashkil etish; zamonaviy oʻquv-metodik komplekslarni tayyorlash va nashr etish, axborot-resurs markazi fondini yangi oʻquv, ilmiy, kasbga doir davriy adabiyotlar bilan muntazam yangilash; yosh pedagog kadrlarni tarbiyalashning amaliy mexanizmlarini joriy etish, respublikaning yetakchi ilmiy va taʼlim muassasalarida muntazam stajirovkalarni tashkil etish yoʻli bilan professor-oʻqituvchilar tarkibi malakasini oshirish va ularni qayta tayyorlashni tashkil etish; universitetda ilmiy-tadqiqot ishlari natijadorligini oshirish, qoʻshma innovatsiya va amaliy ilmiy loyihalarni ishlab chiqish boʻyicha kadrlarning buyurtmachilari bilan hamkorlikni rivojlantirish; oʻquv auditoriyalari, laboratoriyalarni zamonaviy laboratoriya, kompyuter texnikasi bilan jihozlashni davom ettirish, talaba yoshlarga munosib yashash sharoitlari yaratish, ularning jismoniy tarbiya va sport bilan shugʻullanishi uchun universitetning ijtimoiy infratuzilmasini rivojlantirish. 6. Oʻzbekiston Respublikasi Moliya vazirligi 2010-yil uchun Oʻzbekiston Respublikasi Oliy va oʻrta maxsus taʼlim vazirligi budjeti parametrlariga ushbu qarordan kelib chiqadigan tegishli oʻzgartirishlarni kiritsin. 7. Oʻzbekiston Respublikasi Iqtisodiyot vazirligi, Oliy va oʻrta maxsus taʼlim vazirligi Andijon davlat universitetining xorijiy tillar fakultetiga keyingi yillarda taʼlimning aniq yoʻnalishlari boʻyicha qabul kvotasini belgilashda ushbu ixtisoslik mutaxassislariga boʻlgan real talabdan kelib chiqsinlar. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari A.N. Aripov zimmasiga yuklansin.